b"\n_START_ARTICLE_\nKrimkrisen 2014\n_START_SECTION_\nBakgrunn\n_START_PARAGRAPH_\nKrim kom under russisk styre under Katarina den store, da fyrst Grigorij Potemkin erobret omr\xc3\xa5det under den russisk-tyrkiske krig i 1768\xe2\x80\x931774 Omr\xc3\xa5det ble da en del av Det russiske keiserrike gjennom K\xc3\xbc\xc3\xa7\xc3\xbck Kaynarca-traktaten og det siste tatarske khanatet, Krim-khanatet, ble knust. Fra 1783 av fant det sted en systematisk innvandring av russere, ukrainere og tyskere p\xc3\xa5 Krim med den hensikt \xc3\xa5 svekke krimtatarenes stilling i omr\xc3\xa5det._NEWLINE_19. februar 1954 vedtok det \xc3\xb8verste sovjet \xc3\xa5 overf\xc3\xb8re Krim oblast fra den russiske sovjetrepublikk til den ukrainske sovjetrepublikk._NEWLINE_Fra 1995 til 2014 ble Krim styrt politisk av en representasjon som var blitt oppnevnt direkte fra Kiev. Den 27. februar 2014 ble det etablert en utbryterregjering i Krimrepublikken, i protest mot motstanderens maktovertakelse p\xc3\xa5 nasjonalt niv\xc3\xa5.\n_START_SECTION_\nFebruar\n_START_PARAGRAPH_\n27. februar okkuperte et antall maskerte menn en rekke viktige bygninger i Krim, inkludert parlamentsbygningen og flyplassene i Simferopol og Sevastopol. De \xc3\xb8dela nesten alt telekommunikasjonsutstyr og internettforbindelser mellom Krim og resten av Ukraina. _NEWLINE_Mens parlamentsbygningen var under beleiring, avviste parlamentet de lokale myndighetene og erstattet den lokale ministerr\xc3\xa5den, ogs\xc3\xa5 kjent som Krims statsminister, Anatolyi Mohyljov med Sergej Aksjonov. De russiske troppene som er stasjonert p\xc3\xa5 Krim under en bilateral avtale ble forsterket, og to skip av den russiske svartehavsfl\xc3\xa5ten krenket ukrainske farvann.\n_START_SECTION_\n1.\xe2\x80\x9310. mars\n_START_PARAGRAPH_\n1. mars ba den nyinnsatte lederen Sergej Aksjonov om hjelp fra president Vladimir Putin, Moskva svarte at de ikke ville f\xc3\xb8lge et slikt \xc3\xb8nske. Samme dag fikk Vladimir Putin godkjennelse av den russiske nasjonalforsamlingen til \xc3\xa5 bruke landets milit\xc3\xa6re styrker i Ukraina. Putin viser til at livet til russiske statsborgere som tjenestegj\xc3\xb8r i russiske styrker p\xc3\xa5 Ukraina, er truet. Samtidig vedtok F\xc3\xb8derasjonsr\xc3\xa5det \xc3\xa5 be Vladimir Putin om \xc3\xa5 kalle hjem den russiske ambassad\xc3\xb8ren til Washington._NEWLINE_Sjefen for den ukrainske marine, Denis Beresowski, meddelte 2. mars at han gikk over til de russiske styrkene p\xc3\xa5 Krim._NEWLINE_Russlands president Vladimir Putin uttalte 4. mars at maktbruk i Ukraina kun var siste utvei. If\xc3\xb8lge Putin var de uniformerte og bev\xc3\xa6pnete mennene p\xc3\xa5 Krim ikke russiske tropper, men lokale, prorussiske selvforsvarsgrupper. Flere uavhengige journalister rapporterte imidlertid at det dreide seg om russiske spesialstyrker._NEWLINE_USAs utenriksminister John Kerry bes\xc3\xb8kte 4. mars Uavhengighetsplassen i Kiev og lovet den midlertidige regjering en milliard dollar i kredittgarantier. President Obama overtalte G7-landene samme dag til \xc3\xa5 stanse forberedelsene til G8-m\xc3\xb8tet planlagt i Sotsji i juni 2014. Det ble avgjort at presidentens delegasjon til de Paralympiske vinterlekene i Sotsji ikke skulle reise. _NEWLINE_Tyrkiske myndigheter ga 5. mars amerikanske krigsskip tillatelse til \xc3\xa5 g\xc3\xa5 gjennom Bosporosstredet med kurs for Svartehavet. _NEWLINE_OSSE sendte 5. mars milit\xc3\xa6re observat\xc3\xb8rer til Ukraina. Observat\xc3\xb8rene kom fra Canada, Tsjekkia, Danmark, Estland, Finland, Frankrike, Tyskland, Ungarn, Irland, Latvia, Litauen, Norge, Polen, Slovakia, Sverige, Tyrkia, Storbritannia og USA. EU stilte 5. mars elleve milliarder euro i finansiell bistand til r\xc3\xa5dighet for Ukraina. _NEWLINE_Russlands utenriksminister Sergej Lavrov var i Madrid for m\xc3\xb8ter m\xc3\xb8tte samme dag, med Spanias konge Juan Carlos, statsminister Mariano Rajoy og utenriksminister Jos\xc3\xa9 Manuel Garc\xc3\xada-Margallo, samt EUs utenrikspolitiske leder Catherine Ashton. Utenriksminister Lavrov m\xc3\xb8tte senere samme dag i Paris USAs utenriksminister John Kerry. _NEWLINE_FNs utsending til Krim Robert Serry, forlot Simferopol 5. mars og reiste til Kiev, etter \xc3\xa5 ha blitt truet av v\xc3\xa6pnede, uidentifiserte personer. _NEWLINE_Tysklands n\xc3\xa6rings- og energiminister og visekansler Sigmar Gabriel m\xc3\xb8tte Russlands president Vladimir Putin og statsminister Dmitrij Medvedev 6. mars . _NEWLINE_USAs utenriksdepartement offentliggjorde samme dag en artikkel om ti angivelig uriktige p\xc3\xa5stander om Ukraina fra Russlands president. Det ble ogs\xc3\xa5 kjent at det amerikanske krigsskipet USS \xc2\xabTruxtun\xc2\xbb (DDG-103) gikk med kurs for Svartehavet for \xc3\xa5 holde \xc3\xb8velser med den rumenske og bulgarske fl\xc3\xa5te._NEWLINE_Representanter fra OSSE ble 6. mars avvist ved grensen til Krim._NEWLINE_Julia Timosjenko og Vitalij Klitsjko deltok 6. mars i Europeisk Folkepartis m\xc3\xb8te i Dublin. Klitsjko \xc3\xb8nsker EU-medlemskap for Ukraina og samtaler med NATO._NEWLINE_Krims parlament vedtok 6. mars \xc3\xa5 innkalle til folkeavstemning 16. mars om sammensl\xc3\xa5ing med Russland._NEWLINE_USS \xc2\xabTruxtun\xc2\xbb (DDG-103) passerte 7. mars Bosporusstredet med kurs for Svartehavet. Representanter for OSSE ble samme dag nektet adgang til Krim av v\xc3\xa6pnete styrker for andre gang p\xc3\xa5 to dager._NEWLINE_I en telefonsamtale 7. mars oppfordret president Barack Obama den russiske president Putin om trekke de russiske styrkene tilbake fra Krim. President Putin ga uttrykk for at hendelsene i Ukraina ikke burde f\xc3\xa5 betydning for forholdet mellom USA og Russland. _NEWLINE_President Obama og Tysklands kansler Angela Merkel avholdt 8. mars en telefonsamtale i forbindelse med krisen. De var enige om \xc3\xa5 kreve tilbaketrekning av russiske tropper p\xc3\xa5 Krim. De var ogs\xc3\xa5 enige om at representantene for OSSE m\xc3\xa5tte f\xc3\xa5 adgang til Krim, og at Russland m\xc3\xa5tte inng\xc3\xa5 i en internasjonal kontaktgruppe hvor landet kunne f\xc3\xb8re en direkte dialog med Ukraina._NEWLINE_S\xc3\xb8ndag 9. mars ble 20 mennesker som  bevoktet en markering av 200-\xc3\xa5rsdagen til poeten og nasjonalhelten Taras Sjevtsjenko i Sevastopol angrepet av hundre Russland-sympatis\xc3\xb8rer med k\xc3\xb8ller. Samme dag ble det formidlet observasjoner av kolonner med opptil 50\xe2\x80\x9360 milit\xc3\xa6re kj\xc3\xb8ret\xc3\xb8y med russiske soldater. Ytterligere en grensepost ble overtatt av russiske styrker kl 06.00 lokal tid, slik at de p\xc3\xa5 dette tidspunktet kontrollerte 11 grenseoverganger, samtidig som internasjonale observat\xc3\xb8rer holdes ute med makt._NEWLINE_USA utplasserte 10. mars AWACS-fly i Polen og Romania for \xc3\xa5 f\xc3\xb8lge utviklingen i Ukraina. Tolv F-16 jagerfly ble ogs\xc3\xa5 varslet utplassert i Polen og 300 amerikanske soldater skulle delta i \xc3\xb8velser i landet. Seks F-15 jagerfly var allerede blitt utplassert i nabolandet Litauen. _NEWLINE_Verdensbanken lovet samme dag tre milliarder dollar i finansiell st\xc3\xb8tte til Ukraina. Tidligere hadde b\xc3\xa5de EU og Det internasjonale pengefondet lovet st\xc3\xb8tte til ukrainerne.\n_START_SECTION_\n21.\xe2\x80\x9331. mars\n_START_PARAGRAPH_\n21. mars ble det kjent at kredittselskapene Visa og MasterCard innstilte alle sine tjenester for den russiske banken Bank Rossiya._NEWLINE_Ukraina og EU signerte 21. mars avtalen om det \xc3\xb8stlige partnerskap, som opprinnelig hadde for\xc3\xa5rsaket oppr\xc3\xb8ret mot den tidligere presidenten._NEWLINE_Det russiske f\xc3\xb8derasjonsr\xc3\xa5det godkjente traktaten som formelt gjorde Krim og Sevastopol til to nye, administrative distrikter i Den russiske f\xc3\xb8derasjon, og president Putin signerte senere loven._NEWLINE_22. mars angrep russiske styrker flere ukrainske milit\xc3\xa6rleirer p\xc3\xa5 Krim, og overtok dem. En ukrainsk soldat ble s\xc3\xa5ret under stormingen av basen Belbek._NEWLINE_23. mars tok russiske tropper kontroll over marinebasen Feodosia p\xc3\xa5 Krim._NEWLINE_G7-landene vedtok samme dag \xc3\xa5 stenge Russland ute fra G8._NEWLINE_27. mars vedtok FNs hovedforsamling en resolusjon som ford\xc3\xb8mte folkeavstemningen p\xc3\xa5 Krim. 100 land stemte for resolusjonen, elleve stemte imot og 58 avsto fra \xc3\xa5 stemme.\n_START_SECTION_\n1.\xe2\x80\x9310. april\n_START_PARAGRAPH_\nKongressen i USA vedtok 2. april med stort flertall en hjelpepakke til Ukraina, samt ytterligere sanksjoner mot Russland etter okkupasjonen av Krim._NEWLINE_3. april varslet Russland at en \xc3\xb8kning i gassprisen til Ukraina med 80 prosent._NEWLINE_Burgerkjeden McDonald's varsler 5. april at de stenge sine gatekj\xc3\xb8kken p\xc3\xa5 Krim-halv\xc3\xb8ya, p\xc3\xa5 grunn av vansker med banktransaksjoner og leveranser av r\xc3\xa5varer._NEWLINE_6. april stormet pro-russiske ukrainske demonstranter en offentlig bygning i byen Donetsk._NEWLINE_7. april meldte det ukrainske forsvarsdepartementet at en russisk soldat skal ha drept en ukrainsk marineoffiser p\xc3\xa5 Krimhalv\xc3\xb8ya._NEWLINE_NATOs avtroppende generalsekret\xc3\xa6r, Anders Fogh Rasmussen, hevdet 10. april at Russland har store kampklare styrker p\xc3\xa5 grensen til Ukraina. NATO offentliggjorde ogs\xc3\xa5 flere satelittbilder som angivelig viste de russiske styrkene. Russland svarte p\xc3\xa5 anklagene fra NATO ved \xc3\xa5 uttale at \xc2\xabde gjentatte beskyldningene mot oss fra generalsekret\xc3\xa6r Fogh Rasmussen har overbevist oss om at forsvarsalliansen bruker krisen i Ukraina til \xc3\xa5 samle sine tropper for en imagin\xc3\xa6r trussel utenfra mot NATOs medlemmer og dermed styrke ettersp\xc3\xb8rselen etter alliansen i det 21. \xc3\xa5rhundret\xc2\xbb._NEWLINE_Russiske parlamentarikere ble 10. april fratatt stemmeretten i Europar\xc3\xa5det, p\xc3\xa5 grunn av Russlands annektering av Krim-halv\xc3\xb8ya._NEWLINE_I et \xc3\xa5pent brev til flere europeiske ledere advarte Vladimir Putin 10. april om at Russland kunne komme til \xc3\xa5 stanse leveransene av gass til Ukraina dersom landet ikke betaler regningen fra det russiske energiselskapet Gazprom.\n_START_SECTION_\n11.\xe2\x80\x9320. april\n_START_PARAGRAPH_\nUtenriksminister i Russland, Sergej Lavrov, krevde 11. april klare juridiske garantier for at Ukraina fortsatte \xc3\xa5 v\xc3\xa6re et n\xc3\xb8ytralt land, og understreket Russlands bekymring for at Ukraina kan bli medlem av NATO. Samme dag uttalte russiske myndigheter ogs\xc3\xa5 at de ikke vil utlevere den avsatte ukrainske presidentent Viktor Janukovitsj._NEWLINE_12. april tok v\xc3\xa6pna menn i kamuflasjeuniform kontroll over f\xc3\xb8rst en ukrainsk politistasjon i byen Slavjansk i det \xc3\xb8stlige delen av landet, s\xc3\xa5 hovedkontoret til den ukrainske sikkerhetstjenesten SBU. Milit\xc3\xa6rkledde folk med automatv\xc3\xa5pen satte opp kontrollposter langs veiene inn til byene Slavjansk og Donetsk, og begynte \xc3\xa5 kontrollere kj\xc3\xb8ret\xc3\xb8y f\xc3\xb8r de f\xc3\xa5r passere kontrollpostene. De heiste ogs\xc3\xa5 russiske flagg. Pro-russiske aktivister tok etter hvert over offentlige bygninger og/eller politistasjoner i ni ulike byer; Donetsk, Mariupol, Khartsysk, Horlivka, Makiivka, Jenakijevo, Druzjkivka, Kramatorsk og Slavjansk. Dagen etter bestemte den ukrainske innenriksministeren at en antiterroroperasjon var underveis i den \xc3\xb8stlige byen Slavjansk, som en reaksjon p\xc3\xa5 handlingene dagen f\xc3\xb8r. Etter operasjonen var i gang, ble det 13. april meldt om drepte og s\xc3\xa5rede p\xc3\xa5 begge sider. Senere 13. april ble det kjent at Ukraina planla \xc3\xa5 sette inn regul\xc3\xa6re milit\xc3\xa6re styrker i en fullskala antiterroroperasjon mot det den ukrainske presidenten kalte for \xc2\xabrussisk krigf\xc3\xb8ring \xc3\xb8st i landet\xc2\xbb._NEWLINE__NEWLINE_Som et resultat av kampene ble FNs sikkerhetsr\xc3\xa5d kalt inn til hastem\xc3\xb8te om Ukraina-krisen, der de vestlige landene og Russland gjensidig beskyldte hverandre for \xc3\xa5 forverre situasjonen i Ukraina. USAs FN-ambassad\xc3\xb8r Samatha Power uttalte i sikkerhetsr\xc3\xa5det at USA mener uroen er skrevet og koreografert av Russland og at \xc2\xabIngen andre enn Russland st\xc3\xa5r bak uroen\xc2\xbb._NEWLINE_De ukrainske myndighetene ga de prorussiske separatistene frist til klokken 08.00 14. april med \xc3\xa5 legge ned v\xc3\xa5pnene og forlate bygningene, ellers ville det bli satt inn ukrainske antiterrorsoldater. 14. april stormet pro-russiske aktivister ogs\xc3\xa5 en politistasjon i byen Horlivkam._NEWLINE__NEWLINE_14. april utvidet EU sanksjonslisten over personer som f\xc3\xa5r innreiseforbud og sperrede kontoer i Europa til \xc3\xa5 omfatte 33 russere og ukrainere._NEWLINE_15. april br\xc3\xb8t det ut regul\xc3\xa6re kamper mellom pro-russiske demonstranter og ukrainske myndighetsstyrker i Slavjansk. Senere p\xc3\xa5 dagen ble det meldt om at en ukrainsk milit\xc3\xa6rstyrke p\xc3\xa5 bl.a 10 tanks og 10 pansrede kj\xc3\xb8ret\xc3\xb8y dro \xc3\xb8stover mot Slavjansk, og disste styrkene tok tilbake politihuset i Kramatorsk uten stridigheter. Styrkene gjenerobret ogs\xc3\xa5 den milit\xc3\xa6re flyplassen i byen. Ubekreftede p\xc3\xa5stander hevdet at s\xc3\xa5 mange som fire ble drept. USA ga sin st\xc3\xb8tte til milt\xc3\xa6raksjonen, mens Russland ford\xc3\xb8mte den.  Ukrainske myndigheter hevdet 16. april at det befant seg regul\xc3\xa6re russiske styrker inne p\xc3\xa5 ukrainsk omr\xc3\xa5de. Men det var ukrainske soldater som har byttet side og kj\xc3\xb8rte sine pansrede kj\xc3\xb8ret\xc3\xb8y med russiske flagg mot byen Slavjansk._NEWLINE_17. april innr\xc3\xb8mmet den russiske presidenten Putin at det hadde v\xc3\xa6rt regul\xc3\xa6re russiske styrker p\xc3\xa5 Krim f\xc3\xb8r og under folkeavstemningen, noe som tidligere har v\xc3\xa6rt avvist av russiske myndigheter._NEWLINE_20. april ble fem personer drept i en skuddveksling ved byen Slavjansk \xc3\xb8st i Ukraina. Tre av de d\xc3\xb8de var prorussiske separatister, mens de to andre tilh\xc3\xb8rte en gruppe som angrep en kontrollpost bemannet av separatister.\n_START_SECTION_\n21.\xe2\x80\x9330. april\n_START_PARAGRAPH_\nEt fly fra det ukrainske forsvaret ble beskutt da det fl\xc3\xb8y et rekognoseringsoppdrag over den prorussisk-kontrollerte byen Slavjansk 22. april. Samme dag ga Ukrainas president ordren om \xc3\xa5 starte milit\xc3\xa6re operasjoner \xc3\xb8st i landet p\xc3\xa5 nytt. 22. april ble det ogs\xc3\xa5 kjent at flere brutalt torturerte mennesker funnet drept n\xc3\xa6r Slavjansk, deriblant Volodimir Rybak, som var medlem av president Turtsjynovs politiske parti Fedrelandsforbundet._NEWLINE_24. april satte ukrainske styrker i gang en milit\xc3\xa6r aksjon mot den prorussisk-kontrollerte byen Slavjansk. Det ble meldt om drepte, og Russland reagerte skarpt og anklaget Ukraina for \xc3\xa5 \xc2\xabbeg\xc3\xa5tt en alvorlig kriminell handling\xc2\xbb, og at dette ville f\xc3\xa5 konsekvenser. Samme dag tok ogs\xc3\xa5 ukrainske styrker over stillinger i Mariupol."